Source: http://hir3.hu/magazin/2/127967/az_amerikai_legfelso_birosag_nem_hagyta_jova_a_republikanus_javaslatot_a_valasztasi_korzetek_atrajzolasara
Timestamp: 2018-02-18 01:12:09
Document Index: 14621774

Matched Legal Cases: ['Bíróság ', 'Bíróság ', 'Bíróság ', 'Bíróság ', 'bíróság ', 'Bíróság ']

Az amerikai Legfelső Bíróság nem hagyta jóvá a republikánus javaslatot a választási körzetek átrajzolására - hir3.hu
Az amerikai Legfelső Bíróság nem hagyta jóvá a republikánus javaslatot a választási körzetek átrajzolására
2016.04.04. 21:42 | Szerző: MTI
Az amerikai Legfelső Bíróság hétfőn egyhangúlag úgy döntött, hogy érvényben marad az "egy ember-egy szavazat" elve a választásokon, s az egyes szövetségi államoknak ugyan joguk van átszabni a választási körzeteket, de csakis a lakosság lélekszámát vehetik alapul.
A Legfelső Bíróság az Egyesült Államokban az alkotmánybíróság szerepét tölti be, határozata tehát kötelező érvényű. Hétfői döntésével - amelyet ellenszavazat nélkül hoztak meg a bírák - egy csaknem három esztendeje húzódó vita zárult le, s az első kommentárok szerint egyértelműen a konzervatívok szenvedtek vereséget.
A republikánusok ugyanis úgy szerették volna átrajzolni Texasban a választási körzeteket, hogy ezzel a fehér többségű körzeteknek kedveztek volna. A Legfelső Bíróság azonban alkotmányellenesnek ítélte ezt a tervezett gyakorlatot; a bírák szerint ugyanis sértené az alkotmány 14. kiegészítését. Ezzel a döntéssel a taláros testület érvényben hagyta az "egy ember-egy szavazat" elvét, amely nem a körzetekben választójoggal rendelkezők, hanem a körzetekben élők lélekszáma alapján állapítja meg a választási körzet határait.
A vita és a döntés horderejét az adja, hogy a republikánusok e keresetükkel - elemzők szerint - az egyre gyarapodó lélekszámú spanyolajkú népesség voksolási lehetőségeit szerették volna szűkíteni.
Az Egyesült Államokban nem mindenkinek van joga szavazni: az illegális bevándorlóknak és gyermekeiknek, a börtönbüntetésüket töltőknek, vagy például a mentális betegségekkel küszködőknek nincs szavazati joguk. A jelenlegi választójogi törvény szerint viszont a szövetségi államoknak a lakosság lélekszáma alapján kell kijelölniük a választási körzethatárokat: vagyis ebbe beleszámítanak a nem szavazók is. A republikánusok pedig éppen azt szerették volna elérni, hogy csakis a szavazati joggal rendelkezők lélekszáma számítson.